૧૦૦૦૦ ફીટની ઊંચાઈ પછી હવા પાતળી થઈ જાય છે અને શ્વાસ લેવામાં તકલીફ થાય તો કપૂર સૂંઘવાથી રાહત રહે છે. ટીમ લીડરના શોર્ટ-બ્રિફીંગ પછી કડકડતી ઠંડી, ચારેબાજુ બરફ અને ટોર્ચ અને લાકડીના સહારે અમે ધીમે ધીમે એક લાઇનમાં ગોઠવાઇને ચઢવાનુ શરૂ કર્યુ. સદભાગ્યે એ પૂનમની રાત હોવના લીધે અજવાળુ હતુ, છતાં ટોર્ચની જરૂર પડી રહી હતી. દિવસે સુંદર અને આહલાદક લાગતુ દ્રશ્ય રાત્રે બિહામણું બની જાય છે. હિમાલયના પહાડો વર્ષોથી ધ્યાનમાં બેસેલા અઘોરીનો ભાસ કરાવતા હતા જ્યારે વૃક્ષો એમના ભયાનક રખેવાળોની ગરજ સારતા હતા. પંખીઓની કિલકારીઓનુ સ્થાન શિયાળની લારીઓએ લઈ લીધેલું.